KOMISIJOS SPRENDIMAS
2008 m. rugpjūčio 20 d.
iš dalies keičiantis Tarybos sprendimo 90/424/EB priedo nuostatas dėl karpių pavasarinės viremijos
(pranešta dokumentu Nr. C(2008) 4401)
(Tekstas svarbus EEE)
(2008/685/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 24 straipsnio 1 dalies antrą pastraipą,
kadangi:
(1)
Sprendime 90/424/EEB nustatytos procedūros, reglamentuojančios Bendrijos finansinę paramą nacionalinėms gyvūnų ligų ir zoonozių likvidavimo, kontrolės ir stebėsenos programoms, nurodytoms to sprendimo priede, vykdyti.
(2)
Sprendime 90/424/EEB su pakeitimais, padarytais Tarybos sprendimu 2006/782/EB (2), karpių pavasarinė viremija įrašyta į gyvūnų ligų, dėl kurių valstybės narės gali būti laikomos tinkamomis gauti Bendrijos finansinę paramą nacionalinėms ligos likvidavimo programoms, sąrašą.
(3)
Dėl vandens gyvūnų valstybės narės turėtų būti laikomos tinkamomis gauti Bendrijos finansinę paramą nacionalinėms ligų likvidavimo programoms tik dėl neegzotiškų ligų, kurios yra išvardytos 2006 m. spalio 24 d. Tarybos direktyvos 2006/88/EB dėl gyvūnų sveikatos reikalavimų vandens gyvūnams ir jų produktams ir vandens gyvūnų tam tikrų ligų prevencijos ir kontrolės (3) IV priedo II dalyje. Ta direktyva turi būti taikoma nuo 2008 m. rugpjūčio 1 d.
(4)
Direktyvos 2006/88/EB su pakeitimais, padarytais Komisijos direktyva 2008/53/EB, IV priedo II dalyje nebėra įrašyta karpių pavasarinė viremija, kadangi ligos likvidavimo priemonių išlaidos nebūtų proporcingos jos sukeliamiems ekonominiams nuostoliams.
(5)
Todėl tą ligą tikslinga išbraukti ir iš Sprendimo 90/424/EB priede nustatyto ligų ir zoonozių sąrašo.
(6)
Todėl Sprendimo 90/424/EB priedas turėtų būti atitinkamai iš dalies pakeistas.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 90/424/EEB priedas pakeičiamas šio sprendimo priedo tekstu.
2 straipsnis
Šis sprendimas taikomas nuo 2008 m. rugsėjo 1 d.
3 straipsnis
Šis sprendimas skirtas valstybėms narėms.
Priimta Briuselyje, 2008 m. rugpjūčio 20 d.